Jong man sterf onder bus: ‘Hy het so uitgesien na die toekoms’Pieter Lamb en sy vriendin, Tishka Knoesen. Foto: Verskaf Pieter Lamb (19) is Woensdagmiddag dood nadat ŉ bus hom op die hoek van Hendrik Verwoerdrylaan en Jakarandastraat in Hennopspark in Centurion raakgery het. Lamb het onder die bus beland en is op slag dood. Gloudie van der Walt, Pieter se ma, het Vrydag aan Maroela Media gesê Pieter het dié dag gehoor hy is by sy werk bevorder en word na ŉ ander departement geskuif. Hy het vir die hardeware-kettingwinkelgroep, Chamberlains, gewerk. “Hy was so opgewonde oor sy bevordering en het so uitgesien na sy toekoms. Hy was so ŉ dinamiese kind en was regtig op pad boontoe in die lewe. En toe eindig alles net so?” het sy hartseer gesê. Volgens Van der Walt was Lamb op pad gimnasium toe, toe die ongeluk gebeur het. “Hy het net na 17:00 met sy meisie, Tishka, gepraat en gesê hy gaan nou oefen. Iemand wat in dieselfde woonstelblok as Pieter bly, was reg agter die bus en het gesien hoe die ongeluk gebeur,” het sy gesê. Van der Walt het verduidelik ŉ voorlopige ondersoek dui daarop Lamb wou reguit oor die kruising ry, toe die bus vanuit die regterbaan links gedraai en in hom vasgery het. Hy is op slag dood. “Almal was so geskok en hartseer om te hoor wat gebeur het – al sy kollegas en vriende van Hoërskool Zwartkop [waar hy in 2014 matrikuleer het]. Hy was so ŉ geliefde mens. Almal was mal oor hom, want hy het net altyd ŉ glimlag op sy gesig gehad,” het sy gesê. “Dit is vir Tishka en haar ouers net so moeilik soos vir ons, want hy was soos ŉ kind in hul huis.” Sy het gesê sy sal Lamb altyd onthou oor die groot glimlag op sy gesig. “Hy was my happy-go-lucky kind vir wie alles in die lewe so maklik was.” ŉ Gedenkdiens vir Lamb sal na verwagting Woensdag in Centurion gehou word. Hy sal daarna begrawe word.